**KGJK, nr.368/2017**

**27 dhjetor 2017**

**KËSHILLI GJYQËSOR I KOSOVËS,** (KGJK) bazuar në nenin 108 të Kushtetutës së Republikës së Kosovës, nenit 4 paragrafi 1 pika 1.15 të Ligjit për Këshillin Gjyqësor të Kosovës,Nr. 03/L-223, nenit 3 paragrafi 7 të Ligjit Nr.05/L-033 për Ndryshimin dhe Plotësimin e Ligjit Nr.03/L-223 për Këshillin Gjyqësor të Kosovës, nenit 32 paragrafi 4 të Ligjit Nr. 03/L-199 për Gjykatat (të ndryshuar dhe plotësuar me Ligjin Nr. 05/L -032), dhe nenit 30 të Rregullores mbi Organizimin dhe Veprimtarinë e Këshillit Gjyqësor të Kosovës (1 dhjetor 2012), më mbledhjen e 196-të, të mbajtur me 27 dhjetor 2017, merr këtë:

**V E N D I M**

1. Caktohet skema e kompensimit, përkatësisht paga e anëtareve të Këshillit Gjyqësor të Kosovës.
2. Kryesuesi dhe zëvendës kryesuesi i KGJK-së do të kompensohen në bazë të Ligjit Nr. 03/L-223 për Këshillin Gjyqësor të Kosovës.
3. Anëtarët gjyqtarë të KGJK-së, për punën e tyre në Këshill, në komisionet e përhershme dhe/apo të përkohshme të KGJK-së kompensohen në shumën fikse prej 25% të pagës bazë, çdo muaj.
4. Anëtarët jo gjyqtar të Këshillit, kompensohen me pagë bazë ekuivalente me pagën e gjyqtarit të departamentit të përgjithshëm të gjykatës themelore, pa të drejtë kompensimi shtesë për punën e tyre në komisionet e përhershme dhe të përkohshme të KGJK-së apo në sektorin publik.
5. Vendimi hyn në fuqi me datë 27 dhjetor 2017.

**A r s y e t i m**

Këshilli Gjyqësor i Kosovës me datë 2 nëntor 2012 ka miratuar Udhëzimin Administrativ për Kompensimin e anëtarëve të Këshillit Gjyqësor të Kosovës dhe Zyrtareve të tjerë në Komisione, në bazë të të cilit anëtarët e KGJK- së paguheshin nga shtatëdhjetë euro (70 €) për mbledhje e cila nuk mund të tejkalonte shumën prej dyqind e dhjetë euro (210 €) në muaj.

Sipas nenit 3 paragrafi 2 të këtij udhëzimi anëtarët e Këshillit të cilët njëkohësisht ishin edhe anëtarë të komisioneve të përhershme paguheshin nga 50 (pesëdhjetë) euro për një mbledhje, shuma e të cilave nuk mund të tejkalonte shumën prej 150 (njëqind e pesëdhjetë) euro ne muaj.

Me datë 8 janar 2014, Këshilli me vendimin e tij numër 111/2014 bëri plotësimin dhe ndryshimin e këtij udhëzimi sipas të cilit neni 3 u plotësua edhe me një dispozitë shtesë sipas të cilës thuhet, e citoj:’’ *Pavarësish nga paragrafi 2 i këtij neni, anëtarët e komisioneve të themeluar sipas rregullave ose vendimeve të Këshillit nuk i nënshtrohen kufizimeve sa i përket lartësisë së kompensimit ose numrit të mbledhjeve siç përcaktohen ne te njëjtat’’*, dispozitë kjo e cila ia mundësoj anëtarëve të KGJK- së që mos të kenë kufizime në kompensim e tyre gjatë pjesëmarrjes në komisionet e Këshillit, qofshin të përhershme apo Ad Hoc.

Po ashtu, me datë 11 prill 2017, nga Kuvendi i Republikës së Kosovës zgjidhet një anëtare e re Këshillit Gjyqësore të Kosovës nga komuniteti serb, e cila nuk vjen nga radhët e gjyqtareve apo sektori publik, momentalisht është e pa punë dhe nga Këshilli Gjyqësor i Kosovës kompensohet vetëm nga 70 (shtatëdhjetë) euro për pjesëmarrje në takime.

Këshilli Gjyqësor duke pasur parasysh situatën e re të krijuar sa i përket anëtarësi në Këshill, si dhe duke u mbështetur në dispozitën e nenit 3 paragrafi 7 të Ligjit Nr.05/L-033 për Ndryshimin dhe Plotësimin e Ligjit Nr.03/L-223 për Këshillin Gjyqësor të Kosovës vendosi që të caktohej skemën e kompensimit, përkatësisht pagën e anëtareve të Këshillit Gjyqësor të Kosovës, në mënyrë që anëtarët jo gjyqtar të Këshillit, të kompensohen bazuar në pagën bazë të Gjyqtarit të Departamentit të përgjithshëm të Gjykatës Themelore, pa të drejtë kompensimi shtesë.

Gjithashtu, Këshilli duke u ndërlidhur edhe me nenin 32 paragrafi 4 të Ligjit Nr. 03/L-199 për Gjykatat (të ndryshuar dhe plotësuar me Ligjin Nr. 05/L -032), përveç rregullimit të statusit financiar të anëtarit të tij jo gjyqtar përmes caktimit të skemës së kompensimit, përkatësisht, pagës së anëtareve të Këshillit Gjyqësor të Kosovës, vendosi që të bëje unifikimin e skemës së kompensimit të pagesës së anëtarëve gjyqtarë të Këshillit Gjyqësor të Kosovës, ashtu që për punën e tyre në Këshill dhe komisione të Këshillit qofshin ato të përhershme apo Ad Hoc të kompensohen në shumën prej 25% të pagës bazë mujore.

Andaj , nga se u tha më lart, u vendos si në dispozitv të këtij vendimi.

Nehat IDRIZI,

Kryesues i Këshillit të Kosovës

*Vendimi u dërgohet:*

* *Kryesuesit dhe anëtareve të Këshillit Gjyqësor*
* *Drejtorit të Sekretariatit të KGJK-së*
* *Departamentit të Administratës së Përgjithshme*
* *Arkivit*